‘ปู’นั่งหัวโต๊ะถกกยน. ระดมแก้น้ำบุกเมือง
กยน.ถกใหญ่ก่อนเข้าเฝ้าฯ ถวายรายงานในหลวง เร่งหาพื้นที่ทิ้งน้ำชั่วคราว 2 ล้านไร่ลงทุนสร้างคันกั้นน้ำท่วม-ฟลัดเวย์
24 ก.พ. 2555

กยน.ถกใหญ่ก่อนเข้าเฝ้าฯ ถวายรายงานในหลวง เร่งหาพื้นที่ทิ้งน้ำชั่วคราว 2 ล้านไร่ลงทุนสร้างคันกั้นน้ำท่วม-ฟลัดเวย์ 
น.ส.ยิ่งลักษณ์ ชินวัตร นายกรัฐมนตรี ได้ร่วมหารือกับคณะกรรม การยุทธศาสตร์เพื่อวางระบบการ บริหารจัดการทรัพยากรน้ำ (กยน.) เมื่อวันที่ 23 ก.พ. ก่อนเข้าเฝ้าฯ พระบาทสมเด็จพระเจ้าอยู่หัว เพื่อถวายรายงานแผนบริหารจัดการอุทกภัยระยะเร่งด่วนและระยะยั่งยืน
นายปีติพงศ์ พึ่งบุญ ณ อยุธยา กรรมการ กยน. และประธานอนุกรรมการวางระบบการจัดการน้ำระยะเร่งด่วน ระบุว่า ที่ประชุมหารือกันเพื่อเร่งรัดโครงการสำคัญที่มีความจำเป็นเร่งด่วน และต้องทำให้แล้วเสร็จอย่างช้าก่อนน้ำจะมาในเดือน พ.ค.มิ.ย.นี้ ว่ามีโครงการใดบ้าง
โครงการที่ต้องเร่งรัดประกอบด้วยการบริหารจัดการพื้นที่ที่จะเป็นที่ทิ้งน้ำ หรือที่เก็บน้ำชั่วคราว 2 ล้านไร่ การสร้างคันกั้นน้ำในพื้นที่เทศบาลหรือพื้นที่ที่มีความสำคัญที่ไม่ควรถูกน้ำท่วม โครงการขุดคลองระบายน้ำ ปรับปรุงคูคลอง จัดหาพื้นที่ทางน้ำหลาก (ฟลัดเวย์) เพื่อให้น้ำมีเส้นทางวิ่งลงทะเล
นอกจากนี้ ยังมีการจัดเตรียมแผนผังพื้นที่รับน้ำเดิมที่มีอยู่ว่ายังใช้ได้หรือไม่ โดยได้นำข้อมูลและการพยากรณ์ปริมาณน้ำฝนของกรมอุตุนิยมวิทยาและด้านวิศวกรรมบริหารจัดการน้ำ พื้นที่เขื่อนกักเก็บน้ำ พื้นที่แก้มลิง และจัดการน้ำในเขต กทม. และพื้นที่โดยรอบ 
งบลงทุนด้านน้ำของรัฐบาลในโครงการต่างๆ โดยเฉพาะโครงการลงทุนระบบบริหารจัดการน้ำตามแผนของอนุกรรมการวางระบบการจัดการน้ำระยะเร่งด่วนที่มีนายกิจจา ผลภาษี เป็นประธาน วงเงิน 1.2 หมื่นล้านบาท ว่าจะมีผลผลักดันน้ำออกจากพื้นที่ได้มากน้อยเพียงใด
นอกจากนี้ กยน.จะพิจารณาความสำคัญโครงการลงทุนระบบบริหารจัดการน้ำภายใต้ พ.ร.ก.กู้เงิน 3.5 แสนล้านบาท ว่าโครงการใดจะทำก่อน โครงการใดควรทำทีหลัง